韩维
奉寄汝守仲仪舅
尝提十万师，为国扞羌寇。
严兵坐大府，诸将无与右。
旌纛俨成列，钟鼓振前后。
曰赏固自我，有诛孰敢救。
胜势前已次，威声日西走。
功名未及建，得此山城守。
捧诏顾东路，怡然引车就。
穷秋过旧许，整驾一来觏。
高谈不知疲，辄用火继昼。
卒无愠黜端，少以颜色漏。
乃知君子心，得丧不自囿。
悔非自取之，于道有不受。
徒然颂德美，洪量讵窥究。
孤城俯清汝，山势远相斗。
公庭日无事，燕坐阴华构。
林寒山雪飞，地静玉泉漱。
于兹乐天理，足使道牙茂。
时寄新诗章，穷闾慰衰疚。